২০১৩ থেকে ’১৮ সাল। প্রায় পাঁচ বছর ধরে জনগণের টাকায় পৃথিবীব্যাপী ‘বিশ্ববাংলা’ লোগোর ব্র্যান্ডিং করেছে রাজ্য সরকার। অথচ সেই বিপুল অর্থ খরচের পরে সরকার কতটা লাভ পেল, লাভের টাকা কোথায় গেল? এমনই প্রশ্ন নিয়ে মামলা কলকাতা হাইকোর্টে। 
সেই মামলায় শুক্রবার কলকাতা হাইকোর্টে সওয়াল করলেন সুপ্রিম কোর্টের প্রখ্যাত আইনজীবী মীনাক্ষী অরোরা। শুনানি শেষে হাইকোর্ট রাজ্য সরকারের কাছে পাঁচ সপ্তাহের মধ্যে হলফনামা পেশের নির্দেশ দিয়েছে। 
রাজ্য সরকার ‘বিশ্ববাংলা’ লোগোর মালিকানা ২০১৮ সালে পেলেও ২০১৩ সাল থেকে এর ব্র‍্যান্ডিং করছে। সেই ব্র‍্যান্ডিং-এর মুনাফার হদিশ পেতে দু’টি জনস্বার্থ মামলা হয় হাইকোর্টে। শমিক দাশগুপ্ত এবং সিদ্ধার্থ দাস নামে দুই ব্যক্তি এই মামলা করেন। 
শুক্রবার প্রধান বিচারপতি জ্যোতির্ময় ভট্টাচার্য এবং বিচারপতি অরিজিৎ বন্দ্যোপাধ্যায়ের ডিভিশন বেঞ্চে দুই মামলাকারীর আইনজীবী মীনাক্ষী অরোরা বলেন, রাজ্যের মুখ্যমন্ত্রী মমতা বন্দ্যোপাধ্যায় ২০১৩ সালে বিশ্ববাংলা লোগোর নকশা তৈরি করেন। এর পরে মুখ্যমন্ত্রী তা রাজ্য সরকারকে দেন। এদিকে পৃথিবীব্যাপী ওই লোগো নিয়ে সরকার ব্র্যান্ডিং চালিয়ে গেলেও তা রেজিস্ট্রি করানো নিয়ে কোনও পদক্ষেপ নেয়নি। অথচ ২০১৩-র নভেম্বরে ‘বিশ্ববাংলা’ লোগোর জন্য ট্রেড মার্ক অথরিটির কাছে অভিষেক বন্দ্যোপাধ্যায় আবেদন জানিয়েছিলেন। এর পরেও রাজ্য সরকার বিষয়টি নিয়ে চুপচাপ ছিল। অথচ জনগণের অর্থে সরকার ওই ব্র্যান্ডের প্রচার চালিয়ে যাচ্ছে, বিপুল অর্থ খরচ করছে। ওই লোগোর মালিকানা কার অধিকারে, তা নিয়ে বিতর্ক দানা বাঁধে এক ব্যক্তির (মুকুল রায়) অভিযোগের ভিত্তিতে। ঠিক এর পরেই লোগোর রেজিস্ট্রেশনের জন্য উঠে পড়ে লাগে রাজ্য সরকার। তখন অভিষেক তাঁর আবেদন প্রত্যাহার করেন। 
মীনাক্ষী অরোরা আদালতে আরও বলেন, ‘‘এই বছরই কেন্দ্রীয় সরকারের ট্রেড মার্ক অথরিটি রাজ্য সরকারকে জানায়, ‘বিশ্ববাংলা’ লোগোর মালিকানা কেন্দ্রীয় সরকারের। প্রশ্ন হল, ২০১৩-’১৮ (মালিকানা না পাওয়া পর্যন্ত) লোগো নিয়ে সরকার যে ব্র্যান্ডিং করে গেল, সেই টাকার লভ্যাংশ কোথায় গেল? এটা জানতেই আমরা কোর্টের হস্তক্ষেপ চাইছি।’’ এর জবাবে রাজ্যের আডভোকেট জেনারেল কিশোর দত্ত বলেন, কেন্দ্রই তো আমাদের ‘বিশ্ববাংলা’-র মালিকানা দিয়েছে। ফলে এই মামলা মোটেও ‘মেনটেনেবল’ নয়। এদিকে অভিষেক বন্দ্যোপাধ্যায়ের আইনজীবী বলেন, এই লোগোর অধিকারী রাজ্য সরকার। তাঁর মক্কেল নিজের আবেদন প্রত্যাহার করে নিয়েছিলেন পরে। 
কোর্ট রাজ্য সরকারের কাছে হলফনামা চেয়েছে পাঁচ সপ্তাহের মধ্যে। মামলার পরবর্তী শুনানি আট সপ্তাহ পরে।